
От Анета Младенова - управител на „Чистота“ ЕООД

ОТНОСНО:  Приемане на решение за придобиване на дълготрайни материални активи, движими вещи от „Чистота“ЕООД .  
УВАЖАЕМИ ОБЩИНСКИ СЪВЕТНИЦИ,
През изминалия зимен период, поради ниските температури придружени от обилен снеговалеж,  бяха нанесени сериозни поражения върху асфалтовите настилки по улиците на града. Това наложи извършване на неотложни аварийни ремонти по пътната настилка, със специализирана техника, която да дава  възможност за работа при лоши метеорологични условия. Такава не е налична на територията на област Бургас, което забави извършването на аварийните ремонтни работи.  За овладяване на ситуацията през зимния период се е наложило да бъде наето  оборудване от гр. София, което е свързано, както с време, така и със значителни разходи по транспортирането му в гр. Бургас. 

Към настоящия момент, на територията на област Бургас няма фирма, която да притежава  подобна техника. В тази връзка, в „Чистота” ЕООД, постъпи писмо от инж. Коралска, зам.-кмет „Строителство, инвестиции и регионално развитие“,  с предложение,  управляваното от мен дружество да  закупи специализирана машина за извършване на аварийни кърпежи по асфалтови настилки чрез инжекционен метод и бордови камион към нея  и да  създаде организация за извършването на услугата. При наличие на тази техника,  ще бъде възложено на фирмите извършващи пътна поддръжка да я наемат за извършване на аварийни ремонтни дейности по асфалтовите настилки, в рамките на подписаните договори за пътно поддържане.

Към настоящия момент „Чистота“ЕООД извършва дейности свързани със строителство и ремонти,  включително  зимно поддържане на общинската пътна мрежа и има възможност да започне да извършва аварийни ремонтни дейности по асфалтовите настилки както на територията на Община Бургас, така и на територията на съседни общини.  
По предварителни проучвания на пазара, закупуването на ново оборудване е непосилно за дружеството, но цената на машина за изкърпване на пукнатини и дупки в пътната настилка, която  действа чрез придвижване на агрегат /трошен камък/ с големи обеми въздух, компресиран под ниско налягане и подвижна емулсия, впръсквана с въздух под високо налягане, втора употреба е в порядъка на 65 000 – 70 000 лева с ДДС и дружеството има финансова възможност да инвестира собствени средства. За да се осигури възможност за придвижване на машината е необходимо да бъде закупен и бордови камион, който по предварителни проучвания е на стойност около 25 000 – 30 000 лева с ДДС.
Съгласно разпоредбата на чл.12, ал.1, т.9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, в правомощията на Общински съвет - Бургас е да вземе решение за придобиване и/или сключване на лизингови договори за дълготрайни материални активи, движими вещи на стойност над 20 000 лева.
Предвид изложеното и на основание раздел IV, чл.12, ал.1, т.9 от Наредбата за условията и реда за упражняване правата на собственост в търговски дружества, участието в граждански дружества и сключването на договори за съвместна дейност от Община Бургас, предлагам Общински съвет - Бургас да вземе следното 

Р Е Ш Е Н И Е:

1. Дава съгласие, „Чистота“ ЕООД да  придобие със собствени средства, дълготраен материален актив, движима вещ, представляваща машина за изкърпване на пукнатини и дупки в пътната настилка, за работа по инжекционен метод, на стойност до 70 000 лева с ДДС, при спазване разпоредбите на Закона за обществените поръчки.
2. Дава съгласие, „Чистота“ ЕООД да  придобие със собствени средства, дълготраен материален актив, движима вещ, представляваща  бордови камион, на стойност до 30 000 лева с ДДС, необходим за транспортиране на оборудването по т.1, при спазване разпоредбите на Закона за обществените поръчки.
С уважение,

Анета Младенова

Управител на „Чистота“ ЕООД

